Filmi i ri Vajza Daneze
Filmi, bazuar në ngjarje reale, shtjellon historinë e dashurisë mes një çifti piktorësh, kur bashkëshorti vendos të transformohet në grua
Filmi i kineastit Tom Hooper rrëfen historinë e dashurisë mes Einar dhe Gerda Wegener, piktorë të famshëm që jetonin në Kopenhagë në vitet 1920. Marrëdhënia mes tyre vihet në provë kur Einar ndjen se ka identitetin e një gruaje në trupin e një burri dhe vendos të bëjë operacionin për ndërrim seksi, një zgjedhje e padëgjuar në atë kohë. Filmi e merr frymëzimin nga ngjarje reale. Duket se asgjë nuk mund ta prekë dashurinë mes piktorit të pejsazheve Einar Wegener dhe gruas së tij, piktores së portreteve Gerda. Por marrëdhënia e tyre kalon nëpër një transformim të madh kur Einar zbulon anën e tij femërore, kur vishet para të shoqes si grua. Kjo lojë në dukje e sinqertë, bëhet një krizë ekzistenciale për Einarin, pasi ai shkon në një mbrëmje i maskuar si një grua e quajtur Lili. Gradualisht Einar merr identitetin e Lilit dhe historia shndërrohet nga lidhja mes çiftit në dashurinë mes dy individëve, ku secili zgjedh rrugën individuale, duke arritur pikën kulmore me operacionin seksual të Lilit. Eddie Redmayne është i përkryer në interpretimin e Lilit: Redmayne, i cili fitoi Cmimin Oscar vjet për interpretimin e problemeve shëndetësore të fizikanit Stephen Hawkings, është po aq i besueshëm në transformimin nga Einar në Lili. Metamorfoza është e plotë edhe për shikuesin që e kupton se Lili ishte gjithmonë e pranishme, e fshehur brenda identitetit të Einarit. Megjithëse një interpretim i vështirë, personazhi i Lilit është me shumë kuptim për aktorin. Aktorja Alicia Vikander është po aq mbresëlënëse në rolin e Gerdas, një artiste me shpirt të lirë, e cila megjithëse dashuron Einarin, pranon shndërrimin e tij në Lilin dhe e mbështet Lilin megjithëse vuan emocionalisht. Aktorja i shpreh ndjenjat dhe dhimbjet më me forcë se Redmayne. Ajo merr energjinë e forcës mashkullore në film. Në rolin e saj ajo shndërrohet nga bashkëshorte në një mike dhe të dashur për personazhin e Redmayn-it.